Stesen MRT Taman Equine

Stesen MRT Taman Equine ialah sebuah stesen Transit Aliran Massa (MRT) di Seri Kembangan, Selangor, Malaysia yang menjadi tempat perkhidmatan Laluan Putrajaya. Stesen ini akan dibuka rasmi pada Januari 2023 di bawah pembukaan Fasa 2 laluan tersebut. Stesen ini terletak di antara Stesen MRT Universiti Putra Malaysia dan Stesen MRT Putra Permai serta mempunyai kod stesen iaitu PY36. Seperti kebanyakan stesen MRT di Lembah Klang, stesen ini adalah bertingkat.

Sejarah 
Nama stesen "Equine Park" pertama kali disebutkan dalam sebuah video yang diterbitkan oleh MRT Corp di Youtube, dengan tajuk "MRT Sungai Buloh-Serdang-Putrajaya (SSP) Line Alignment Video" pada 15 September 2016. Dalam video tersebut, kod stesen sementara bagi Stesen MRT Equine Park ialah S31. Dalam beberapa tahun kemudian, nama stesen ini telah diubah menjadi nama stesen sedia ada iaitu "Taman Equine". Stesen MRT Taman Equine serta Stesen MRT Putra Permai terletak di Pakej S208. Kontrak pembinaan stesen dan kerja-kerja berkaitan bagi pakej tersebut telah dianugerahkan kepada syarikat Bumiputera, S.N. Akmida Holdings Sdn Bhd pada 19 September 2017, dengan jumlah sebanyak RM219.7 juta.

Stesen MRT Taman Equine akan dibuka kepada orang ramai dan memulakan operasinya pada bulan Mac 2023 bersama-sama stesen-stesen Laluan Putrajaya di bawah Fasa 2 yang lain, iaitu dari stesen Kampung Batu sehingga Putrajaya Sentral. Pembukaan MRT Laluan Putrajaya Fasa 2 telah diumumkan pada 23 Disember 2022 oleh MRT Corp. Walaupun begitu, mengikut perancangan asal stesen ini patut dibuka pada Julai 2022, tetapi pembukaannya menghadapi kelewatan lagi dan ditangguhkan pada Januari 2023 akibat sesi ujian set gerabak kereta api mengambil masa lama daripada biasa dan belum selesai.

Ciri-ciri stesen

Lokasi 
Stesen ini terletak di sepanjang Jalan Putra Permai (Jalan Persekutuan 3215; juga dikenali sebagai Jalan Seri Kembangan), Seri Kembangan, Selangor. Stesen MRT Taman Equine akan menghubungkan penduduk sekitar kejiranan Taman Equine, Taman Pinggiran Putra, Taman Dato Demang, Taman Lestari Permai, Taman Putra Permai, Taman Lestari Perdana dan Taman Desaminium. Terletak berhampiran stesen adalah AEON Taman Equine, Zeva Residence, Pangsapuri Vista Pinggiran, Pangsapuri Putra Permai, Pangsapuri Putra Impian, Pasar Borong Selangor, Pangsapuri Putra Indah, Putra Walk, Pangsapuri Cemara, Putra Residen, Komersial Equine, Springville Residence, Villa Heights, Villa Avenue, Wisma Penyayang, Galleria Equine Park, Pangsapuri Sri Indah, Masjid Al Quddus, Pangsapuri Putra Ria, dan Masjid Al-Muttaqin.

Pelan stesen 

Stesen ini adalah stesen bertingkat dan mempunyai satu platform tengah di atas ruang legar untuk perkhidmatan Laluan Putrajaya. Terdapat dua platform yang menuju ke terminal laluan, Platform 1 ke Putrajaya Sentral manakala Platform 2 pula menuju ke Kwasa Damansara.

Kemudahan 
Berdasarkan, Peta Transit Berintergerasi Lembah Klang, Stesen MRT Taman Equine dilengkapi dengan kemudahan kawasan meletakkan kenderaan (pandu dan rantau). Stesen MRT Taman Equine juga dilengkapi dengan kemudahan bagi orang kurang upaya (OKU) seperti tanjakan, blok sentuh di lantai, tandas mesra OKU, butang lif rendah untuk pengguna kerusi roda, tulisan braille di butang lif dan kaunter rendah untuk pengguna kerusi roda. Selain itu, tandas awam, surau, pusat perkhidmatan pelanggan, lif dan eskalator turut disediakan bagi memenuhi keperluan dan keselesaan pengguna. Untuk pembelian tiket, pengguna boleh membelinya melalui mesin tiket layan diri di aras legar. Stesen ini juga dilengkapi dengan perkhidmatan bas pengantara ulang-alik.

Pintu stesen 
 
Mengikut rancangan pelan tapak stesen, Stesen MRT Taman Equine mempunyai dua pintu masuk dan keluar.

Kesalinghubungan

Perkhidmatan bas 
Perkhidmatan bas pengantara di Stesen MRT Taman Equine terletak di Hab MRT Taman Equine Pintu A dan Hab MRT Taman Equine Pintu B. Terdapat dua laluan yang ditawarkan di hab ini. Rujuk jadual di bawah untuk maklumat lanjut.

Rujukan 

Laluan Putrajaya
Stesen RapidKL
Taman Equine